武夷山
作者：陳觀
朝代：宋

paragraphs: 郵亭立溪端，上有石鼓字。
回顧溪水中，石鼓安所置。
移舟泝清流，前山鬰蒼翠。
一曲遽停橈，尋真步幽邃。
洞天閶闔開，殿閣儼神位。
秦漢紀茲山，武夷君所治。
幔亭晏曾孫，遐蹤久已祕。
巍巍大王峰，玉女傍立侍。
獅子西東來，昂藏不敢肆。
我本羽衣人，憩跡昇真地。
珍重學仙翁，命舟行厨備。
溪山偕侶游，討論每延遲。
二曲頓清奇，彼美宛臨水。
三曲多仙巖，峭峙罕匹類。
倚空架舟函，不腐亦不墜。
小泊三杯石，坐玩逸清思。
石上飲三杯，昔賢同一致。
四曲入雲中，繁花方嫵媚。
春光耀亭臺，靈草漸萌瑞。
崖陰刻字新，往往書故事。
五曲達平林，藹然千古意。
精舍瞻遺容，豐碑誦遺記。
杏壇相因依，高堂揭仁智。
却令閩越中，居然作洙泗。
雄哉大隠屏，仙掌列其次。
六曲轉盼間，仰高發長喟。
七曲著漁家，碧津富投餌。
八曲寂爾過，樓巖無鼓吹。
窮幽造靈峰，玄都矧可暨。
臨池數本桃，道士昔手植。
感慨却回舟，烹鮮侑揚觶。
九曲烟霞深，彤庭敞宏庇。
即此非桃源，復何工擬議。
仙客偶談玄，主人已心醉。
歡言一宿留，醺酣飽熟睡。
晨興復招邀，具我雞黍飼。
臨行意有餘，醇醪饋盈器。
順流睇層巔，天游冀願遂。
捫蘿履崎嶔，登陟良不易。
絕頂隠君居，崇臺境殊異。
憑虛俯危欄，重巒俱下視。
參差森欲動，恍惚眩眸眥。
靈飈空中來，松竹舞仙帔。
杖藜還高岡，夷猶不忍棄。
何當濯塵纓，永茲飄笠寄。
歸休賦長篇，聊爲斯游識。